FI Euroopan unionin virallinen lehti C 122/4

Kuulemismenettelystä vastaavan neuvonantajan loppuraportti (1)

COMP/39.600 – Jäähdytyskompressorit

2012/C 122/03

Päätösluonnos koskee sopimusmenettelyä, joka liittyy viiden jäähdytyskompressorien tuottajan muodostamaan kartelliin. Kyseiset (enintään 1,5 hevosvoiman) kompressorit on tarkoitettu pääasiassa kotitalouksien jääkaappeihin ja pakastimiin mutta myös kaupalliseen käyttöön. Päätösluonnos on osoitettu seuraaville yrityksille: Appliances Components Companies SpA ja Elettromeccanica SpA (yhdessä ’ACC’), Danfoss A/S ja Danfoss Flensburg GmbH (yhdessä ’Danfoss’), Whirlpool SA ja Embraco Europe S.r.l. (yhdessä ’Embraco’), Panasonic Corporation (’Panasonic’) sekä Tecumseh Products Company Inc., Tecumseh do Brasil Ltda. ja Tecumseh Europe SA (yhdessä ’Tecumseh’). Kartelli ulottui koko ETA-alueelle ja kesti 13. päivästä huhtikuuta 2004–9. päivään lokakuuta 2007.

TAUSTA

Komissio vastaanotti lokakuussa 2008 Tecumsehiltä sakoista vapauttamista koskevan hakemuksen, joka hyväksyttiin ehdoin 11. helmikuuta 2009. Komissio teki saman kuun aikana ilmoittamattomat tarkastukset Embracon, ACC:n ja Danfossin toimitiloissa.

Kuukautta myöhemmin kolme yritystä (Panasonic, ACC ja Embraco) hakivat sakoista vapauttamista ja vaihtoehtoisesti sakkojen lieventämistä sakoista vapauttamista ja sakkojen lieventämistä koskevan tiedonannon (2) mukaisesti. Danfoss toimitti sakkojen lieventämistä koskevan hakemuksen heinäkuussa 2010.

Komissio aloitti 13. lokakuuta 2010 asetuksen (EY) N:o 1/2003 (3) 11 artiklan 6 kohdan mukaisen menettelyn aloittaakseen sovintoon tähtäävät neuvottelut ja pyysi virallisesti kyseisiä viittä yritystä ilmoittamaan, ovatko ne halukkaita osallistumaan näihin neuvotteluihin. Ne kaikki vastasivat myöntävästi.

SOVINTOMENETTELY

Komissio kävi neuvotteluja eri osapuolten kanssa marraskuusta 2010 syyskuuhun 2011. Osapuolille kerrottiin kokouksissa väitteistä, joita komissio aikoi esittää niitä vastaan, sekä väitteiden tueksi esitettävästä todistusaineistosta. Osapuolet saivat tutustua komission tiloissa marraskuussa 2010 niitä koskevaan todistusaineistoon suulliset lausunnot mukaan luettuina. Osapuolille annettiin myös paperijäljennös luettelosta, joka sisälsi kaikki asiaa koskevat asiakirjat. Danfossin ja Embracon perustellusta pyynnöstä niiden annettiin lisäksi tutustua luettelossa mainittuihin lisäasiakirjoihin. Kilpailun pääosasto laajensi tämän tutustumisoikeuden myös muihin kolmeen osapuoleen. Lisäksi komissio antoi kaikille viidelle osapuolelle arvion komission todennäköisesti määräämän sakon suuruusluokasta. Asiakirjoihin tutustuttuaan kolme osapuolta esitti väitteitä, jotka perustuivat saatavissa olleisiin asiakirjoihin. Ne otettiin perustelluissa tapauksissa huomioon.

Kaikki osapuolet jättivät komissiolle syyskuussa 2011 virallisen pyynnön aloittaa asetuksen (EY) N:o 773/2004 (4) 10 a artiklan 2 kohdan mukainen sovintomenettely ja tunnustivat syyllistyneensä Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan rikkomiseen. Lisäksi ne ilmoittivat hyväksyvänsä komission niille ilmoittaman sakon enimmäismäärän. Osapuolet vahvistivat, että i) niitä oli informoitu riittävästi komission esittämistä väitteistä ja niille oli annettu tilaisuus esittää omat näkemyksensä, ii) ne eivät aikoneet pyytää pääsyä niitä koskeviin asiakirjoihin tai suullista kuulemista, kunhan väitetiedoksianto ja lopullinen päätös vastaavat niiden sovintoehdotuksia, ja iii) ne hyväksyvät englanninkielisen väitetiedoksiannon ja lopullisen päätöksen.

Väitetiedoksianto annettiin 11. lokakuuta 2011. Kaikki osapuolet vastasivat, että se vastasi niiden sovintoehdotuksia ja ne pysyivät siis sitoutuneina sovintomenettelyyn. Komissio saattoi tämän vuoksi edetä asetuksen (EY) N:o 1/2003 7 ja 13 artiklan mukaisesti suoraan päätöksentekoon.

KOLMAS OSAPUOLI, JONKA ETUA ASIA KOSKEE

Aktiebolaget Electrolux on otettu asetuksen (EY) N:o 1/2003 27 artiklan 3 kohdan nojalla mukaan menettelyyn kolmantena osapuolena, jonka etua asia riittävästi koskee. Sen vuonna 2010 toimittama alkuperäinen pyyntö oli hylättävä kolmesta syystä. Koska kyseistä kartellia koskevaa menettelyä ei ollut vielä aloitettu, ei ollut mitään sellaista menettelyä, johon kolmas osapuoli oltaisiin voitu ottaa mukaan. Ei myöskään ollut mahdollista arvioida tietojen perusteella, koskeeko asia riittävästi kyseisen kolmannen osapuolen etua. Lisäksi kolmas osapuoli ei olisi vielä kyennyt käyttämään asetuksen (EY) N:o 773/2004 13 artiklan mukaisia oikeuksiaan. Toinen, yli puolitoista vuotta myöhemmin (eli menettelyn virallisen aloittamisen jälkeen) toimitettu pyyntö hyväksyttiin. Niinpä yritykselle toimitettiin asetuksen (EY) N:o 773/2004 13 artiklan 1 kohdan mukaisesti kirjallisesti tiedot menettelyn luonteesta ja aiheesta ja annettiin tilaisuus esittää kantansa kirjallisesti.

PÄÄTÖSLUONNOS

Päätösluonnos sisältää väitetiedoksiannossa esitetyt väitteet. Se koskee siis ainoastaan sellaisia väitteitä, joista osapuolilla on ollut tilaisuus esittää näkemyksensä.

Ottaen lisäksi huomioon, että osapuolet eivät ole saattaneet asiakirja-aineiston saatavuuteen tai puolustautumisoikeuksiinsa liittyviä asioita minun tietooni tai sovintoneuvotteluihin osallistuneen kuulemismenettelystä vastaavan neuvonantajan edustajan tietoon, katson, että kaikkien menettelyyn osallistuneiden oikeutta tulla kuulluksi on kunnioitettu.

Brysselissä 5 päivänä joulukuuta 2011. Michael ALBERS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Komission tiedonanto sakoista vapauttamisesta ja sakkojen lieventämisestä kartelleja koskevissa asioissa (EUVL C 298, 8.12.2006, s. 17).

(3) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EUVL L 1, 4.1.2003, s. 1).

(4) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).